Teresa Errandonea

Teresa Errandonea Fernandez Barrena (Irun, Gipuzkoa, 1994ko azaroaren 15a) atleta da, hesi lasterketan espezializatua. 60 metroko hesi lasterketan, 8:00 segundoko marka lortu zuen 2020an. Super Amara BAT taldeko kidetzat lehiatzen da.

 Ibilbidea 
Zortzi urterekin hasi zen eskola kirolean eta ordutik lasterketak egin izan ditu. 2017an, 100 metroko hesi lasterketan 13:37 segundoko marka egin zuen Lillen (Frantzia), Europako taldekako txapelketan. 2019an Donostian marka berdintzea lortuko zuen. 2018an Ramón Cid entrenatzailearekin hasi zen prestatzen eta 2019an Espainiako aire libreko txapelduna izan zen 100 metroko hesi lasterketan. 2020an pista estalian Espainiako txapelketa irabazi zuen eta Madrilen jokaturiko World Indoor Tour jardunaldietan, 60 metroko hesi lasterketan bere markarik onena lortu zuen: 8:00 segundo. Espainiako Erresuman, historiako hirugarren marka da, espainiar nazionalizaturiko bi nigeriar atletaren atzetik.

Beste modalitate batzuk ere landu izan ditu: luzera jauzia, heptatloia, errelebo lasterketak...

2023ko abenduan, atletismoa uzteko erabakia hartu zuen. Izan ere, tendoiak gaizki zituen, entrenamendu gogor asko egiten zituelako. Lesioek ez zioten lehiaketetan bere mailarik onena ematen. 2024ko otsailaren 15ean Donostiako prentsaurreko baten bidez, erretiratuko zela jakinarazi zuen.

Erritmoa jaisteak eta atseden hartzeak on egin zion. 2025eko bigarren hiruhilekoan, jarraitutasun handiagoz entrenatzen hasi zen, eta lehiara itzultzeko gogoa piztu zitzaion. Bere lehengo entrenatzaile Ramón Cidekin batera, erabaki zuen irailean denboraldiaurrea hastea; eta, gustura eta sasoiko zebilela ikusita, 2026rako berriz ere federatu zen, 60 metroko bi probetan (hesidunean eta lauan) lehiatzeko asmoz. Espainiako txapelketa jokatu nahiko luke.

 Kirol lorpenak 
 Espainiako txapelketak:
 100 metroko hesi lasterketa, aire librean:
 Txapelduna (1): 2019
 Bigarrena (2): 2017, 2018
 Hirugarrena (1): 2016
 60 metroko hesi lasterketa, pista estalian:
 Txapelduna (1): 2020
 Bigarrena (3): 2017, 2018, 2019

 Markak 
 60 metroko hesi lasterketan, pista estalian: 8:00 segundo (Madril, 2020).
 100 metroko hesi lasterketan, aire librean: 13:37 segundo (Lille, 2017; eta Donostia, 2019).
 Luzera jauzian: 6'10 metro (Donostia, 2019).

 Erreferentziak 

 Kanpo estekak 

 Elkarrizketa: Erori, zutitu, eta jauzi egin Berria, 2023.02.01
 Teresa Errandoneak agur esan dio atletismoari Berria 2024.02.16

Kategoria:Irungo kirolariak
Kategoria:Euskal Herriko emakume atletak
Kategoria:2020ko Udako Olinpiar Jokoetako atletak